สปส.มอบรางวัลรพ.ในดวงใจ 26 แห่ง
เผยโฉม โรงพยาบาลประกันสังคม 26 โรงพยาบาลคว้ารางวัลสถานพยาบาลในดวงใจปี 53
23 ก.ย. 2553

เผยโฉม โรงพยาบาลประกันสังคม 26 โรงพยาบาลคว้ารางวัลสถานพยาบาลในดวงใจปี 53 
รายงานสำนักงานประกันสังคม(สปส.) เปิดเผยว่า ในวันที่ 23 ก.ย.  53 สปส.จัดงานวันคล้ายวันสถาปนากระทรวงแรงงานครบรอบ 17 ปี โดยได้มอบรางวัล “สถานพยาบาลในดวงจ” ประจำปี 2553 ให้แก่สถานพยาบาลในโครงการประกันสังคมที่ให้บริการทางการแพทย์ที่ดีมีคุณภาพ แก่ผู้ประกันตนจำนวน 26 แห่ง โดยคัดเลือกจากสถานพยาบาลประกันสังคมทั้งภาครัฐและเอกชนทั่วประเทศจำนวน 243 แห่ง ซึ่งสถานประกอบการที่ผ่านหลักเกณฑ์ ต้องมีคะแนนประเมินมาตรฐานสถานพยาบาลรวมทุกมาตรฐานอยู่ในระดับมากกว่า 95 % ได้รับการรับรองคุณภาพโรงพยาบาลตามมาตรฐาน HA มีการจัดระบบบริการที่สะดวกสบายเอาใจใส่ผู้ประกันตนเป็นอย่างดี และไม่มีข้อร้องเรียนในปี 2553 (ตั้งแต่ 1 ก.ค.52 – 30 มิ.ย. 53) 
สำหรับสถานพยาบาลในโครงการประกันสังคมที่ได้รับรางวัลสถานพยาบาลในดวงใจประจำปี 2553 มีจำนวนทั้งสิ้น 26 แห่ง ดังนี้ 
รางวัลที่ 1 จำนวน 3 แห่ง ได้รับโล่และเงินรางวัล แห่งละ 200,000 บาท  1. โรงพยาบาลสุรินทร์ จังหวัดสุรินทร์  2. โรงพยาบาลพระนครศรีอยุธยา จังหวัดพระนครศรีอยุธยา  3. โรงพยาบาลสมเด็จพระบรมราชเทวี ณ ศรีราชา จังหวัดชลบุรี 
รางวัลที่ 2 จำนวน 3 แห่ง ได้รับโล่และเงินรางวัล แห่งละ 100,000 บาท 1. โรงพยาบาลสมเด็จพระเจ้าตากสินมหาราช จังหวัดตาก 
2. โรงพยาบาลสมเด็จพระนางเจ้าสิริกิติ์ จังหวัดชลบุรี 3. โรงพยาบาลเกษมราษฎร์ รัตนาธิเบศร์ จังหวัดนนทบุรี  และรางวัลชมเชย จำนวน 17 แห่ง ได้รับโล่รางวัลและเงินรางวัลแห่งละ 3,000 บาท 
สำนักงานประกันสังคม ได้จัดมอบรางวัล “สถานพยาบาลในดวงใจ” เพื่อเป็นการเชิดชูเกียรติและเป็นกำลังใจให้แก่สถานพยาบาลที่มีการบริการทางการแพทย์ที่ดีมีคุณภาพ จนผ่านการคัดเลือกและได้รับรางวัล รวมทั้งเป็นแรงกระตุ้นจูงใจให้สถานพยาบาลมีการแข่งขันพัฒนาคุณภาพ อย่างต่อเนื่องและสม่ำเสมอ ส่งผลให้ยกระดับคุณภาพการให้บริการแก่ผู้ประกันตนให้ดียิ่งขึ้น